बस स्टॉप पर गुजारनी पड़ीं 3 सर्द रातें, मयूरभंज को बनाना है अलग राज्य
Odisha Tribals Padayatra To Delhi - Villagers Demand To Make Mayurbhanj Separate State To President. सुकुलाल उन 5 लोगों में से एक हैं, जो ओडिशा के मयूरभंज से पैदल चलकर दिल्ली पहुंचे हैं। मयूरभंज वही जगह है, जहां राष्ट्रपति द्रौपदी मुर्मू पैदा हुई थीं।
‘हम 1500 किलोमीटर से ज्यादा पैदल चलकर यहां तक पहुंचे हैं। 47 दिन तक चलते रहे। रोज कम से कम 35 किमी चलते थे। रास्ते में कभी कोई गाड़ी नहीं ली, न ही कोई टेम्पो लिया। जहां जगह मिल जाती, वहीं रात गुजार लेते थे।’ सुकुलाल मरांडी ये बताते हुए चुप हो जाते हैं। करीब डेढ़ महीने पैदल चलने की थकान उनके चेहरे पर नहीं है। हां, राष्ट्रपति द्रौपदी मुर्मू से मिलने की उम्मीद की चमक उनकी आंखों में जरूर नजर आती है।
सुकुलाल उन 5 लोगों में से एक हैं, जो ओडिशा के मयूरभंज से पैदल चलकर दिल्ली पहुंचे हैं। मयूरभंज वही जगह है, जहां राष्ट्रपति द्रौपदी मुर्मू पैदा हुई थीं। राष्ट्रपति का घर मयूरभंज के गांव ऊपरबेड़ा में है।
सुकुलाल मजबूती से कहते हैं- 'जब तक राष्ट्रपति हमसे नहीं मिलतीं, हम नहीं लौटेंगे। हम चाहते हैं कि मयूरभंज को अलग राज्य का दर्जा दिया जाए।' सुकुलाल और उनके साथी राष्ट्रपति भवन से महज 4.5 किमी दूर बड़ौदा हाउस बस स्टॉप में बीते 3 दिन से रुके हुए हैं।
3 रातें बस स्टॉप पर गुजारीं, पब्लिक टॉयलेट में नहा रहे
18 फरवरी को मैं इन लोगों से मिलने पहुंची, तो पांचों बस स्टॉप पर ही मौजूद थे। टीम के सदस्य करुणाकर सोरेन कहते हैं, '3 दिन और 3 रातों से इसी बस स्टॉप पर रह रहे हैं। इंडिया गेट के सामने एक पब्लिक टॉयलेट हैं, वहीं जाकर नहाते-धोते हैं। किसी ठेले से लेकर कुछ खा-पी लेते हैं।'
इन 5 लोगों में सिर्फ करुणाकर ही हैं, जो पहले दिल्ली आ चुके हैं। वे दो बार यहां नौकरी के लिए एग्जाम देने आए थे। बाकी के 4 लोग पहली बार दिल्ली आए हैं। वे यहां किसी को नहीं जानते।
सुकुलाल कहते हैं, 'हमें हमारे घर से कुछ दोस्त और कुछ जानने वाले पैसे भेजते हैं, तो हम खाना-पीना कर पाते हैं। हम सब बेरोजगार हैं। घर से गरीब हैं। हम सब पढ़े-लिखे हैं, लेकिन नौकरी ही नहीं मिलती।' इस टीम के सभी लोग युवा हैं, ग्रेजुएशन तक पढ़ाई की है, पर कई साल से नौकरी ढूंढ रहे हैं।
सुकुलाल आगे कहते हैं, 'हमारे जिले में रोजगार ही नहीं है। मयूरभंज का इतिहास किसी समृद्ध राज्य जैसा है। अब जब राष्ट्रपति खुद हमारे जिले की हैं, तो उनसे हम अपने जिले के विकास के लिए वादा लेने आए हैं।’
नौकरियों से इतर मुझे चिंता है कि फरवरी की ठंड में ये लोग बस स्टॉप पर रात कैसे गुजार रहे हैं? मेरे सवाल के जवाब में सुकुलाल कहते हैं, 'हां, ठंड तो लगती है। पर क्या कहें, हमारे पास कोई और जगह नहीं। यहां रात गुजारने के अलावा कोई रास्ता नहीं।'
नहीं सोचा था कि बस स्टॉप पर रहना पड़ेगा...
रात हो रही है और ठंड भी बढ़ने लगी है, सुकुलाल और उनके साथी ओड़िया भाषा में आपस में बात कर रहे हैं। मैं उनसे 1500 किमी के उनके सफर के बारे में सवाल करती हूं। सुकुलाल ही जवाब देते हैं- ‘हमने 1 जनवरी को ये यात्रा शुरू की थी। सफर लंबा था। शुरू में 1500 किमी सोचकर डर लगता था। हम कब पहुंचेंगे, कोई दिन तय नहीं था। हमने राष्ट्रपति जी से मिलने के लिए 2 फरवरी को उनके ऑफिशियल ई-मेल आईडी पर मेल भेजा था।'
मैं पूछती हूं, राष्ट्रपति का ऑफिशियल मेल आपको कैसे मिला? वे कहते हैं- 'हमने आने से पहले अपने जिले के DM को सूचना दी थी। राष्ट्रपति से मिलने का मकसद भी बताया था। उसके बाद सेंट्रल IB और डिस्ट्रिक्ट IB को भी सूचना दी थी।'
'सेंट्रल IB के अधिकारी ने हमें उनका ई-मेल एड्रेस दिया था। हम सेंट्रल IB के अधिकारी से लगातार संपर्क में हैं। वे हमसे यहां पहुंचने की तारीख पूछ रहे थे। हम पैदल चल रहे थे, भला कोई तारीख कैसे बता पाते। अब यहां पहुंच गए हैं, तो बस स्टॉप पर रात गुजारनी पड़ी। ऐसा होगा ये नहीं सोचा था।’
राष्ट्रपति भवन से फोन आया है, उम्मीद है मुलाकात होगी
मैं सवाल करती हूं, मेल पर कोई जवाब आया क्या? सुकुलाल अपने फोन पर आए एक कॉल के बारे में बताते हैं और फोन नंबर दिखाते हुए कहते हैं, '16 फरवरी को हम दिल्ली पहुंचे, तभी राष्ट्रपति भवन से हमारे पास फोन आया था। उन्होंने बताया कि हमारी रिक्वेस्ट प्रोसेस में है। राष्ट्रपति का जवाब मिलते ही हमें सूचना दी जाएगी।'
सुकुलाल चुप हो जाते हैं और उनकी आंखों में राष्ट्रपति के जवाब का इंतजार नजर आने लगता है। फिर जैसे किसी सोच से बाहर आते हैं और कहते हैं- ‘फोन कॉल पर 18 फरवरी को उन्होंने हमसे ये भी पूछा था कि आप लोग कहां ठहरे हैं। हमने बताया था कि हम बड़ौदा बस स्टॉप पर ठहरे हैं। उन्होंने ये सुना, लेकिन फिर भी हमारे ठहरने का इंतजाम नहीं किया। जो भी हमसे फोन पर बात कर रहे थे, उन्होंने पूछा था कि यहां कोई दोस्त-रिश्तेदार नहीं है। हमने बताया था कि हम यहां किसी को नहीं जानते।’
मयूरभंज के सांसद को फोन किया था, उन्होंने कहा- वे ओडिशा में हैं
मैं सुकुलाल से पूछती हूं, आपके सांसद या किसी स्थानीय नेता से आपने मदद नहीं मांगी? सुकुलाल बताते हैं, 'हमने चलने से पहले और उसके बाद कई बार अपने जिले के सांसद विश्वेशर टुडू को फोन किया था। हमें उम्मीद थी कि वे हमारे लिए यहां रहने की व्यवस्था जरूर करेंगे। उनके दफ्तर से कहा गया कि वे बीमार हैं और ओडिशा में अपने घर पर ही हैं। हमें अब भी उम्मीद है कि सांसद जी या फिर राष्ट्रपति भवन से हमारे रहने का कोई इंतजाम करा दिया जाएगा।’
1500 किमी दूर चलकर, क्या मांगने आए हैं?
राष्ट्रपति द्रौपदी मुर्मू से मिलने आए 5 युवाओं की मांग लगभग वही है, जो त्रिपुरा में टिपरा मोथा के प्रमुख प्रद्युत किशोर देबबर्मन की है। प्रद्युत किशोर त्रिपुरा में त्रिपुरालैंड नाम का अलग राज्य बनाने की मांग कर रहे हैं, ऐसे ही ये लोग भी ओडिशा के मयूरभंज को अलग राज्य बनाने की मांग लेकर इतनी दूर आए हैं।
सुकुलाल और उनके साथियों का आरोप है कि मयूरभंज का विकास बाकी ओडिशा के मुकाबले पिछड़ा हुआ है। यहां कोई इंडस्ट्री नहीं है। युवा बेरोजगार हैं। सुकुलाल साथ में आए 4 युवाओं की तरफ इशारा करते हुए कहते हैं, 'खुद मैं और यह सब बेरोजगार हैं। पढ़ाई के बाद से ही नौकरी ढूंढ रहे हैं।'
सुकुलाल आगे कहते हैं- ‘आजादी से पहले स्वतंत्र रियासत रहते हुए मयूरभंज बाकी ओडिशा के मुकाबले काफी विकसित था। यहां 1905 में ही रेलवे ट्रैक था। इसे यहां के तत्कालीन राजा श्रीराम चंद्र भजन देव ने बनवाया था। हमारा पूरा इलाका आदिवासी बहुल है। पहाड़-जंगल हैं, अंदर तक एंबुलेंस भी नहीं पहुंचती।’
सुकुलाल की मांगें सुनने में भले ही प्रैक्टिकल न लगें, लेकिन उन्होंने जिन समस्याओं का जिक्र किया वे सभी जायज हैं। इसके अलावा अपनी मांग के लिए उन्होंने 1500 किमी पैदल चलने का जो तरीका अपनाया, वो भी काफी चर्चा में है।'
नौकरी और अलग राज्य मांगने आए सभी लोग पढ़े-लिखे
टीम में शामिल पांचों लोग राष्ट्रपति द्रौपदी मुर्मू के जन्मस्थान, गांव उपरवाड़ा से 70 किलोमीटर दूर बारीपदा शहर से हैं। सुकुलाल मरांडी इनमें सबसे अच्छी हिंदी जानते हैं। वही इस टीम का नेतृत्व भी कर रहे हैं। सुकुलाल ने संथाली भाषा में पोस्ट ग्रेजुएशन किया है। अब PhD की तैयारी कर रहे हैं।
शौना मुर्मू ने सिविल इंजीनियरिंग में डिप्लोमा किया है। बादल मरांडी फिजिक्स, केमिस्ट्री, मैथ्स से ग्रेजुएट हैं। लक्ष्मीकांत बक्शे साइंस में ही ग्रेजुएशन कर रहे हैं। करुणाकर सोरेन भी ग्रेजुएट हैं।
मयूरभंज के किस इतिहास की बात कर रहे युवा
मयूरभंज के आखिरी राजा श्रीरामचंद्र भजन देव थे। 20वीं शताब्दी की शुरुआत में ही उन्होंने यहां रेलवे, प्राइमरी एजुकेशन, म्युनिसिपल गवर्नेंस और उस वक्त के हिसाब से आधुनिक हेल्थकेयर की सुविधा उपलब्ध कराई थी। यहां के गांव गोरुमहेसिनी में लोहे की खदानें हैं।
श्रीरामचंद्र भजन देव ने ही जमशेदजी टाटा को मयूरभंज में लोहे की माइनिंग की परमिशन दी थी। राजा के शासन के दौरान ही कलकत्ता हाईकोर्ट ने अपने एक जजमेंट में कहा था कि मयूरभंज और ओडिशा की दूसरी रियासतें ब्रिटिश इंडिया का हिस्सा नहीं होंगी।
कोर्ट ने उन्हें पूर्ण स्वायत्त राज्य का दर्जा दिया था, लेकिन राजा श्रीरामचंद्र भजन देव के बेटे प्रतापचंद्र भजन देव ने आजादी के बाद 1948 में भारत में विलय के डॉक्यूमेंट्स पर हस्ताक्षर कर दिए थे। इसी के बाद 1949 में मयूरभंज ओडिशा का एक जिला बन गया।
राष्ट्रपति भवन से अच्छी खबर, रहने को कमरे भी मिले
18 फरवरी को देर शाम मैं सुकुलाल और उनके साथियों से मिलकर लौटी, तो राष्ट्रपति भवन के सूत्रों से पता किया कि इस मुलाकात पर क्या चल रहा है। सूत्रों के मुताबिक, फिलहाल इस मुलाकात के लिए अप्रूवल की प्रोसेस चल रही है। राष्ट्रपति से मिलने का एक प्रोटोकॉल होता है। उसकी प्रक्रिया पूरी किए बिना मुलाकात नहीं हो सकती। यानी मुलाकात होना संभव है।
19 फरवरी की दोपहर सुकुलाल ने फोन कर बताया कि सांसद विश्वेशर टुडू के यहां से फोन आया था। गेस्ट हाउस में 5 लोगों के लिए 2 कमरों का इंतजाम कर दिया गया है। हालांकि राष्ट्रपति से मिलने का इंतजार अभी भी जारी है।
त्रिपुरा में बीते 16 फरवरी को वोटिंग हुई है, यहां इस बार त्रिपुरालैंड का मामला गरमाया हुआ है, जिसका असर नतीजों पर पड़ सकता है, पढ़िए ये ग्राउंड रिपोर्ट...
त्रिपुरालैंड की मांग करने वाली टिपरा मोथा चुनाव मैदान में
त्रिपुरा में भी अलग त्रिपुरालैंड राज्य बनाने की मांग कई साल से उठ रही है। BJP की सहयोगी पार्टी IPFT ने 2013 में त्रिपुरालैंड की मांग उठाई थी। 2018 में उसी मांग को पूरा करने के वादे के साथ वह BJP में शामिल हुई। इसका फायदा BJP को हुआ। 20 में से 18 रिजर्व सीटें इस गठबंधन के खाते में आईं। IPFT 12 सीटों पर चुनाव लड़ी, 8 पर जीती। शाही परिवार से जुड़े प्रद्युत कुमार किशोर की पार्टी टिपरा मोथा इसी मांग के साथ चुनाव में उतरी है।
पढ़ें पूरी खबर...
